stanford-oval/wikipedia huggingface dataset:
יורגן קלופ
קריירת אימון > בורוסיה דורטמונד

במאי 2008 מונה קלופ למאמן בורוסיה דורטמונד, כאשר החליף את תומאס דול, שעזב את המועדון עם כישלון העונה האחרונה, בה סיימה דורטמונד במקום ה-13. הופעת הבכורה של קלופ כמאמן דורטמונד במשחק רשמי הגיעה ב-9 באוגוסט, בניצחון החוץ 1–3 על רוט-וייס אסן, במסגרת הגביע הגרמני. בעונתו הראשונה סיים עם דורטמונד במקום ה-6, בעונה לאחר מכן במקום ה-5. בעונות 2010/2011 ו-2011/2012 הוביל קלופ את דורטמונד לזכייה בבונדסליגה.
בעונת 2011/2012 צברה דורטמונד 81 נקודות ובכך שבר קלופ שיא היסטורי, כאשר צבר את מספר הנקודות הרב ביותר לקבוצה בעונה אחת בתולדות הבונדסליגה. קלופ ניצח 25 משחקי ליגה בעונה זו, ובכך השווה את שיאה של באיירן מינכן מעונת 1972/1973. שיא נוסף שהציב קלופ בעונה זו היה רצף המשחקים הגבוה ביותר ללא הפסד בעונה אחת בבונדסליגה, אשר נעמד על 28 משחקים. שיא הנקודות ושיא רצף הניצחונות נשבר בעונה שלאחר מכן על ידי באיירן מינכן. ב-2011 הפסיד קלופ את הסופר קאפ הגרמני לשאלקה 04. ב-12 במאי 2012 זכה קלופ בדאבל המקומי הראשון של דורטמונד, לאחר ניצחון 2–5 על באיירן מינכן בגמר הגביע הגרמני. קלופ תיאר את הזכייה בדאבל כ"טוב מאשר יכולתי לדמיין".
בעונת 2012/2013 לא שחזרה דורטמונד את הישגיה בבונדסליגה מהעונות הקודמות, כאשר התעקש קלופ להתמקד בעיקר בליגת האלופות, לאחר כישלון העונה הקודמת במפעל. בעונה זו הוגרלה דורטמונד בבית עם מנצ'סטר סיטי, ריאל מדריד ואייאקס, במה שכונה "בית המוות". אולם, עם יכולת מרשימה, לא הפסיד קלופ משחק אחד בשלב הבתים, ורשם 4 ניצחונות. דורטמונד המשיכה כל הדרך לגמר, כאשר פגשה את ריאל מדריד, בפעם השנייה, בחצי הגמר. בצמד מפגשים זה, מול המאמן ז'וזה מוריניו רשם קלופ ניצחון 4–1 במשחק הראשון והפסד 0–2 במשחק השני, דבר שהביא להעפלה של דורטמונד לגמר ליגת האלופות. דורטמונד הפסידה בגמר 1–2 לבאיירן מינכן, כאשר אריין רובן כבש שער ניצחון בדקה ה-89. באותה עונה הפסידה דורטמונד בסופר קאפ הגרמני, והודחה מהגביע הגרמני בשמינית הגמר.
בראשית עונת 2013/2014 האריך קלופ את חוזהו בדורטמונד עד יוני 2018. קלופ נקנס בעשרת אלפים אירו ב-17 במרץ 2014, לאחר שהורחק במשחק מול בורוסיה מנשנגלדבך עקב אלימות מילולית נגד שופט המשחק. יו"ר בורוסיה דורטמונד, היינץ יואכים ואצקה, טען: "אני תומך ביורגן קלופ ב-100 אחוז במקרה זה", מכיוון שלא ראה סיבה לקנס ודחה את הטענות על אלימות מילולית. דורטמונד סיימה בעונה זו במקום השני בליגה, זכתה בסופר קאפ הגרמני, והודחה ברבע גמר ליגת האלופות, על ידי הזוכה באותה העונה, ריאל מדריד.
את עונת 2014/2015 פתח קלופ בזכייה בסופר קאפ הגרמני. לאחר פתיחת עונה מאכזבת, הודיע קלופ באפריל 2015 על עזיבתו את דורטמונד בסיום העונה. קלופ טען: "זה לא שאני עייף, אין לי חוזה עם קבוצה אחרת, אך איני מתכנן לקחת שנת שבתון". משחקו האחרון בדורטמונד היה גמר הגביע הגרמני 2015, בו הפסידה דורטמונד 1–3 לוולפסבורג. דורטמונד סיימה במקום ה-7 בליגה באותה עונה, והודחה בשלב שמינית הגמר מליגת האלופות, על ידי יובנטוס. ב-7 שנותיו בדורטמונד, רשם קלופ 179 ניצונות, 69 משחקי תיקו ו-70 הפסדים.
קריירה תקשורתית

ב-2005 שימש קלופ כפרשן קבוע בערוץ הטלוויזיה הגרמני ZDF, כאשר הביא את נקודת מבטו על משחקי נבחרת גרמניה. במהלך מונדיאל 2006 המשיך לתפקד כפרשן, ואף זכה בפרסי הטלוויזיה הגרמנית בקטגוריית "תוכנית הספורט הטובה ביותר", על הופעותיו. גם ביורו 2008 תפקד כפרשן. לאחר טורניר זה עזב קלופ את ZDF, והוחלף באוליבר קאן. במונדיאל 2010 שימש קלופ כפרשן עבור ערוץ RTL הגרמני, וזכה פעם נוספת בפרסי הטלוויזיה הגרמנית, באותה קטגוריה.
קלופ הופיע בסרטים הדוקומנטריים '!Trainer' בשנת 2013, ו-'Und vorne hilft der liebe Gott' בשנת 2016.
מדיה וחסות

קלופ שימש כפרזנטור והשתתף בפרסומות לפומה, אופל ולקואופרטיב הבנקים הגרמני "BVR". על פי עיתונים כלכליים בגרמניה, תפקודו של קלופ כפרזנטור של אופל צמצם את הקשיים של החברה והביא לעלייה במכירותיה.
קלופ הוא שגריר של הקמפיין הגרמני נגד גזענות "Respekt! Kein Platz für Rassismus" (כבוד! אין מקום לגזענות).
חייו האישיים

קלופ נשוי בשנית. לו ולאשתו הראשונה, סבינה, ילד משותף, מארק, יליד 1988. מארק שיחק במספר קבוצות, בין היתר בקבוצת המילואים של בורוסיה דורטמונד.
ב-5 בדצמבר 2005 נשא קלופ את אולה סנדרוק, עובדת סוציאלית, אותה הכיר בפאב במהלך אירועי אוקטוברפסט באותה שנה. יש לה בן, דניס, מנישואיה הקודמים.
ב-1995 סיים קלופ בהצלחה את לימודי מדעי הספורט וקיבל דיפלומה באוניברסיטת גתה בפרנקפורט. תזת המחקר שלו הייתה הליכה תחרותית.
קלופ נוצרי פרוטסטנטי באמונתו, ומרבה להתייחס לאמונתו בפומבי. בראיון תקשורתי התייחס קלופ לחשיבות של ישו בחייו.
בריאיון לעיתון הגרדיאן באפריל 2018 הביע קלופ את התנגדותו לפרישת הממלכה המאוחדת מהאיחוד האירופי.
סטטיסטיקות אימון

נכון ל-3 בספטמבר 2023
| קבוצה | מאז | עד | מאזן> מ | מאזן> נצ | מאזן> ת | מאזן> הפ | מאזן> % נצ | מקור |
| --- | --- | --- | --- | --- | --- | --- | --- | --- |
| מיינץ 05 | 27 בפברואר 2001 | 30 ביוני 2008 | 270 | 109 | 78 | 83 | 40.4 |  |
| בורוסיה דורטמונד | 1 ביולי 2008 | 30 ביוני 2015 | 318 | 179 | 69 | 70 | 56.3 |  |
| ליברפול | 8 באוקטובר 2015 | 31 במאי 2024 | 491 | 299 | 109 | 83 | 60.9 |  |
| סך הכל | סך הכל | סך הכל | 1,080 | 588 | 256 | 236 | 54.4 | — |
תארים

זכייה בבונדסליגה (2): 2010/2011, 2011/2012
זכייה בגביע הגרמני: 2011/2012
זכייה בסופר קאפ הגרמני (2): 2013, 2014
הגעה לגמר ליגת האלופות: 2013
זכייה בגביע העולם למועדונים: 2019
זכייה בפרמייר ליג: 2019/2020
זכייה בליגת האלופות: 2018/2019
זכייה בסופר קאפ האירופי: 2019
זכייה בגביע הליגה האנגלי: 2021/2022
הגעה לגמר ליגת האלופות: 2018 2022
הגעה לגמר הליגה האירופית: 2015/2016
זכייה בגביע האנגלי: 2021/2022
זכייה במגן הקהילה: 2022
מאמן השנה של פיפ"א (1): 2019
מאמן השנה בגרמניה (3): 2011, 2012, 2019
מאמן העונה בפרמייר ליג (2): 2020, 2022
מאמן החודש בפרמייר ליג (10): ספטמבר 2016, דצמבר 2018, מרץ 2019, אוגוסט 2019, ספטמבר 2019, נובמבר 2019, דצמבר 2019, ינואר 2020, מאי 2021, ינואר 2024
הערות שוליים

↑  Hunter, Andy (25 בנובמבר 2015). "Jürgen Klopp: I wanted to be a doctor. I think I've still got 'helper syndrome'". The Guardian (באנגלית בריטית). ISSN 0261-3077. נבדק ב-2020-06-19. {{cite news}}:  (עזרה)
↑  VAVEL.com, From Mainz to Merseyside: What does the next chapter hold in the Jürgen Klopp story?, VAVEL, ‏24 בדצמבר 2015 (באנגלית)
↑  Jurgen Klopp's football philosophy explained in 10 key quotes - Liverpool FC, This Is Anfield, ‏2016-12-23 (באנגלית)
↑  דורטמונד אישרה: יורגן קלופ מסיים את תפקידו, באתר ONE‏, 15 באפריל 2015
↑  הראשון לעונה: ליברפול זכתה בסופרקאפ האירופי, באתר ONE‏, 14 באוגוסט 2019
↑  לראשונה בתולדותיה: ליברפול אלופת העולם, באתר ONE‏, 21 בדצמבר 2019
↑  Klopp makes history with Barclays Manager award, פרמייר ליג
↑  יורגן קלופ האריך את חוזהו בליברפול עד 2024, באתר ONE‏, 14 בדצמבר 2019
↑  Jurgen Klopp: Liverpool boss named Premier League Manager of the Season, Sky Sports
↑   ציוץ של OptaJoe ברשת החברתית אקס (טוויטר), אוקטובר 2020
↑  כנופיית ברמינגהאם: וילה פירקה 2:7 את ליברפול, באתר ONE‏, 4 באוקטובר 2020
↑  קלופ: קיבלנו אגרוף, אי אפשר לדמיין אליפות, באתר ONE‏, 21 בינואר 2021
↑  Liverpool FC - Jürgen Klopp signs new contract with Liverpool FC, ליברפול
↑  ראוי: קלופ נבחר למאמן העונה בפרמייר ליג, באתר ערוץ הספורט, 25 במאי 2022
↑  מושלמות: השיאים של אייאקס וליברפול, באתר ערוץ הספורט, 8 בדצמבר 2021
↑  יורגן קלופ החליט לעזוב את ליברפול בסיום העונה, באתר ONE‏, 26 בינואר 2024
↑  Brexit makes no sense and Britain should vote again, says Jürgen Klopp, הגרדיאן, 23 באפריל 2018
↑  "1. FSV Mainz 05 – Trainerhistorie" (בגרמנית). kicker. נבדק ב-25 בינואר 2016. {{cite web}}:  (עזרה)
↑  "Borussia Dortmund – Trainerhistorie" (בגרמנית). kicker. נבדק ב-25 בינואר 2016. {{cite web}}:  (עזרה)
↑  "Managers: Jurgen Klopp". Soccerbase.
| זוכי פרס מאמן השנה בעולם |
| --- | --- | --- |
| כדורגל גברים | 2010: מוריניו • 2011: גוארדיולה • 2012: דל בוסקה • 2013: היינקס • 2014: לב • 2015: לואיס אנריקה • 2016: ראניירי • 2017: זידאן • 2018: דשאן • 2019: קלופ • 2020: קלופ • 2021: טוכל • 2022: סקאלוני • 2023: גוארדיולה |  |
| כדורגל נשים | 2010: נייד • 2011: ססאקי • 2012: סונדהאגה • 2013: נייד • 2014: קלרמן • 2015: אליס • 2016: נייד • 2017: ויכמן • 2018: פדרוס • 2019: אליס • 2020: ויכמן • 2021: הייז • 2022: ויכמן • 2023: ויכמן |  |
| --- | --- |
בקרת זהויות :  NLI: 987010000331505171  PLWABN: 9810610156005606  BIBSYS: 1498562805151  GND: 135601053  ISNI: 0000 0004 3752 6276  LCCN: nb2017007737  NDL: 001210018  NKC: xx0208212  NTA: 410253367  SUDOC: 250742225  VIAF: 311093451   WorldCat (עם VIAF): 311093451 
קלופ כמאמן מיינץ 05, 2004
קלופ כמאמן בורוסיה דורטמונד, 2010
יורגן קלופ כמאמן ליברפול, 2016
נייקי

| --- | --- |


 נתונים כלליים
 סוג:  חברה ציבורית
 בורסה:  הבורסה לניירות ערך בניו יורק (NKE) 
 מוטו:  Just Do It (פשוט עשה זאת)
 מייסדים:  פיל נייט, יו"ר ביל באוורמן
 תקופת הפעילות:  1964, ארצות הברית ארצות הברית  (1964–1971 – ספורט הפס הכחול) – הווה
 חברות בנות:  Hurley International  Cole Haan  קונברס  umbro 
 מיקום המטה:  ביברטון 
 משרד ראשי:  ארצות הברית ביוורטון, אורגון, ארצות הברית
 ענפי תעשייה:  תעשיית הביגוד, קמעונאות, תעשייה 
 מוצרים עיקריים:  נעלי ספורט, בגדי ספורט
 שווי שוק:  107.44 מיליארד דולר (13 במרץ 2025)
 הכנסות:  34.35 מיליארד דולר (2017)
 רווח תפעולי:  6,651,000,000 דולר אמריקאי (נכון ל־2022) 
 רווח:  4.24 מיליארד דולר (2017)
 מנכ"ל:  Elliott Hill 
 עובדים:  74,400 (2017)
  
 www.nike.com
 
שחקנית הגולף מישל וי לובשת כובע וחולצה של נייקי
נייק "אייר פורס וואן" בעיצוב אישי
תינוקת חובשת כובע של נייקי
נייקי (מחוץ לארצות הברית ידוע גם כנייק; באנגלית: Nike, Inc.) הוא תאגיד רב-לאומי אמריקאי העוסק בייצור נעלי ספורט, ביגוד וציוד ספורט.
התאגיד משווק את בגדיו תחת שמו ובאמצעות חברות נוספות שבבעלותו, כגון יצרנית הנעליים קונברס. התאגיד נקרא על שם אלת הניצחון היוונית, ניקֵה (Νίκη).
היסטוריה

פיל נייט, אחד משני מייסדיה של נייקי, הקים בשנת 1964 את "ספורט הפס הכחול" (Blue Ribbon Sports), שקיבלה את הזיכיון לשיווק נעלי הספורט של חברת אוניטסוקה היפנית (שבהמשך הפכה לחברת אסיקס). שותפו להקמה היה ביל באוורמן, מאמן הריצה של נייט באוניברסיטת אורגון. בשנת הפעילות הראשונה מכרה החברה 1,300 זוגות נעליים והכניסה כ-8,000 דולר. רוב המכירות בוצעו מתוך תא המטען של רכבו של נייט. בשנת 1965 שכרה החברה עובד אחד במשרה מלאה ומכירות החברה עלו ל-20,000 דולר. בשנת 1966 פתחה החברה חנות ראשונה בסנטה מוניקה, קליפורניה. בשנת 1969, הגיעו המכירות להיקף נאות ונייט התפטר ממשרתו כמרצה באוניברסיטת אורגון והתמסר לעבודתו בחברה במשרה מלאה.
בשנת 1970 החל באוורמן לערוך ניסיונות ביציקת גומי לתוך ברזל בסוליית הנעל של אשתו. הפיתוח הוביל מאוחר יותר ליצירת סוליית ה'ואפל'. נייט התחיל שנה מאוחר יותר, ב-1971, בפיתוח מותג נעלי ספורט חדש. קרולין דייווידסון, תלמידה לעיצוב מאוניברסיטת אורגון בה הרצה נייט, יצרה את לוגו החברה, המשמש עד היום, כעבודה צדדית במהלך לימודיה. שם החברה, נייקי, הוענק לה על ידי ג'ף ג'ונסון, עמיתו למסלול הריצה של נייט וסוכן המכירות הראשון של החברה. השם מבוסס על שמה של ניקה, אלת הניצחון במיתולוגיה היוונית.
בשנת 1972 התחילה החברה החדשה לשווק את מוצריה באורגון. החברה הפכה בתוך מספר שנים לחברה המובילה בתחום נעלי האימון לספורטאים בארצות הברית, הרבה בזכות סוליית הואפל שלה.
בשנת 1979 השיגה החברה פריצת דרך משמעותית כאשר אימצה את "בועת האוויר", המצאתו של מריון פרנק רודי. רודי, מהנדס אווירונאוטיקה, המציא מערכת ריכוך המבוססת על הכנסת גז לתוך מעטפת פוליאוריתן. הבועה, המכונה "אוויר" על ידי נייקי, הוכנסה אל תוך סוליות הנעליים כדי לספק ריכוך משופר החל משנת 1982.
בשנת 1980, תשע שנים אחרי שהפכה לחברה, ביצעה נייקי הנפקה ראשונה בבורסה האמריקנית. בשנת 1982 פרסמה נייקי בפעם הראשונה פרסומת טלוויזיונית בהיקף ארצי. בשנת 1984 חתמה החברה על חוזה אימוץ עם הכדורסלן מייקל ג'ורדן ולראשונה גם יצרה דגם על שמו של אדם, נעל "אייר ג'ורדן". הנעל, שהשימוש בה נאסר תחילה בליגת הכדורסל, משכה תשומת לב רבה והפכה לאבן דרך משמעותית בהצלחתה של נייקי. נייקי ניסתה לבצע עסקאות דומות עם הספורטאים הטובים בתחומם, לעיתים עוד טרם הוכיחו עצמם בפועל. כך, הוחתמה מחד נבחרת ברזיל בכדורגל על חוזה ארוך טווח (שחודש פעם נוספת), ומאידך הוחתם הגולפאי טייגר וודס מיד כאשר עבר מגולף חובבני למקצועני.
במחצית השנייה של שנות השמונים הפכה נייקי בהדרגה למתחרה המשמעותית ביותר של חברת ריבוק, ששלטה עד אז בשוק האמריקני, לצד המותגים הגרמניים אדידס ופומה. מכירות החברה חצו את קו מיליארד הדולר לשנה בשנת 1986, ובשנת 1988 הושקה סיסמת הפרסום המוכרת שלה "Just Do It".
ב-24 בדצמבר 1999 נפטר ביל באוורמן, אחד מצמד מייסדי החברה, בגיל 88. בשנת 2004 ויתר נייט על תואר המנכ"ל של החברה, אך המשיך בתפקיד הנשיא. מחליפו היה ויליאם ד. פרז, אך כהונתו של זה הסתיימה בינואר 2006 על רקע אי הסכמות בינו לבין נייט, ובמקומו בא מארק פרקר, עובד ותיק בחברה, שנחשב לבעל החזון שמאחורי רעיון נעלי האוויר של החברה.
בנוסף לנעליים, נייקי מייצרת גם שעונים וביגוד. סך מכירותיה בשנת 2014 הסתכם ב-27.8 מיליארד דולר.
היסטוריה > הנהלה

החל משנת 2020 ועד שנת 2024, ג'ון דונהו כיהן כמנכ"ל נייקי. במהלך כהונתו, דונהיו התמודד עם אתגרים משמעותיים, כולל דיווחים שליליים על יחס החברה לעובדות ולספורטאיות. הוא הציב יעדים לשיפור הגיוון בחברה, כולל מילוי 45% מהתפקידים הבכירים בנשים עד 2025. עם זאת, תקופת כהונתו התאפיינה בירידה במכירות ובביצועי המניה, כאשר שווי המניה ירד ב-24% במהלך 2024.
אליוט היל, שהחל את דרכו בנייקי כמתמחה בשנת 1988, מונה למנכ"ל החדש של החברה החל מ-14 באוקטובר 2024. היל צבר למעלה מ-30 שנות ניסיון בחברה, כולל תפקיד כראש פעילות הצרכנים והשווקים של מותגי נייקי וג'ורדן. מינויו נתפס כמהלך להחזרת החברה למסלול צמיחה, כאשר יו"ר החברה, מארק פרקר, הדגיש את הבנתו העמוקה של היל בתעשייה ואת יכולתו להוביל את החברה לשלב הצמיחה הבא.
מיתוג > שם ולוגו

בחירת השם "נייק" למותג נבעה ממספר שיקולים אסטרטגיים ותרבותיים. השם נלקח משם אלת הניצחון היוונית, "ניקה", שהיא דמות מיתולוגית המייצגת הצלחה וניצחון בכל תחום. המיתוס היווני הציב את נייק כאלת הניצחון בשדה הקרב ובספורט, והמותג רצה לשדר את הערכים הללו – הצלחה, תעוזה וניצחון. השם "נייק" שידר את המסר הזה בצורה ישירה ומעוררת השראה, תוך חיבור לערכים אוניברסליים של עוצמה והישג. בנוסף, השם "נייק" מקשר את המותג באופן ישיר לניצחון ולהצלחה. הקונוטציות החיוביות שהשם מעלה תומכות במיצוב המותג כמותג של ספורטיביות ויכולת התעלות. כל דימוי הניצחון וההצלחה קשור באופן הדוק לערכים שהמותג רוצה לשדר, במיוחד בעולם הספורט שבו יש דגש על תחרות, הישגיות, וניצחון על פני היריבים.
השם "נייק" גם נבחר בזכות הפשטות והקלות בהגיה שלו. מדובר בשם קצר וקליט, שמתאים לשיווק עולמי ומזוהה במהירות. קל להגות אותו בשפות רבות, דבר שהפך את המותג לנגיש ופופולרי בזירות גלובליות. הבחירה בשם כזה, שהופך אותו לנגיש ואפקטיבי בשווקים שונים, הייתה שיקול מרכזי בבניית מותג חזק ומוכר.  לבסוף, הבחירה בשם "נייק" הייתה חלק ממדיניות שיווק ממוקדת. המותג רצה להיבדל בשוק ולהתמקם כמותג שקשור ישירות להצלחה, ובחירה בשם שמתחבר לערכים של אלת הניצחון עזרה להדגיש את המסר הזה בצורה ברורה וממוקדת.
מיתוג > סלוגן

הסלוגן המפורסם של נייקי, "Just Do It", הושק בשנת 1988 והפך לאחד הסלוגנים המפורסמים בעולם. הסלוגן נוצר כחלק מקמפיין פרסום שמטרתו להניע את הצרכנים לפעולה, במיוחד את אלה שמרגישים ספקות או מחסומים מלהתאמן או להיות פעילים גופנית.
נייקי חיפשה דרך לפנות לאנשים בכל הגילאים והיכולות. הם רצו להראות שהמותג לא מיועד רק לאתלטים מקצועיים אלא גם לאנשים רגילים שמחפשים להתחיל לזוז ולהתאמן. הסלוגן נבחר אחרי שבריאן איימן, אחד ממובילי המיתוג, נזכר במשפט של רוצח סדרתי בשם גארי גילמור, שאמר את המילים "Let’s do it" רגע לפני שהוצא להורג. על פי הסיפור, המילים נראו לו חזקות ומעוררות השראה, ולכן שונו ל-"Just Do It" והפכו לאייקון של המותג. הסלוגן לא רק העביר מסר של פעולה, אלא גם הפך לנושא מובהק שמתחבר עם תחושות של נחישות והתמדה. הוא נתפס כהזמנה לעשות יותר, להתנסות ולנסות להשיג מטרות – בכל תחום שהוא.
מיתוג > סמליל ה"סווש" (Swoosh)

סמלילה המוכר של נייקי נוצר בשנת 1971 על ידי קרולין דייווידסון, סטודנטית לעיצוב גרפי באוניברסיטת פורטלנד. פיל נייט, מייסד נייקי, הכיר אותה כאשר שימש מרצה לחשבונאות ושכר אותה לבצע עבודות כפרילנסרית עבור חברת הנעליים שלו.
כאשר החליט נייט ליצור מותג חדש עבור נעלי הספורט שלו, הוא פנה לדייווידסון וביקש ממנה לעצב מספר רעיונות. היא הסכימה, תמורת שכר של שני דולרים לשעת עבודה. ביוני 1971 הציגה דייווידסון מספר אפשרויות עיצוב לנייט ובכירים אחרים בחברה, והסמל הידוע בשם "סווש (אנ')" נבחר. דייווידסון הגישה חשבונית על סך 35 דולר עבור עבודתה. בשנת 1983, כמחווה של הכרת טובה, העניק נייט לדייווידסון טבעת יהלום שעליה הסמליל וכן מניות של חברת נייקי.
צורתו של הסווש מבוססת על הכנפיים של האלה היווניה ניקה. הסמליל עוצב כמה חודשים לפני שאומץ השם נייקי באוגוסט 1971 כשמו החדש של המותג. הסמל כונה בתחילה בפשטות "הרצועה" ורק אחרי זמן מה קיבל את השם המוכר שלו.
צורת הסווש שימשה במהלך המשבר הכלכלי של 2020 לתיאור היציאה מהמשבר.
מיתוג > מותגים נוספים

נייקי רכשה במהלך השנים מספר מותגי ספורט והלבשה על מנת להרחיב את היצע המוצרים של החברה. בשנת 1988 ביצעה החברה את הרכישה הראשונה, כאשר רכשה את מותג ההנעלה "Cole-Haan" תמורת כ-80 מיליון דולר. בשנת 1994 רכשה את "Bauer Hockey",המתמחה בייצור ציוד להוקי קרח, תמורת 395 מיליון דולר. בשנת 2002 רכשה את מותג הגלישה "Hurley International" מידי מקים החברה, בוב הארלי. ב-2003 רכשה נייקי את "קונברס", יצרנית נעלי אולסטאר, תמורת 305 מיליון דולר. בשנת 2004 רכשה את יצרנית ביגוד הספורט "Starter" תמורת 43 מיליון דולר ובשנת 2008 רכשה את יצרנית אופנת הכדורגל "יומברו" תמורת כ-480 מיליון דולר.
כחלק מתהליך של התמקדות מחדש שעשתה החברה היא מכרה את רוב המותגים, רובם נמכרו במחיר נמוך יותר מהמחיר אותה שילמה החברה – "Starter" נמכרה ב-2007 תמורת 60 מיליון דולר, ב-2008 נמכרה "Bauer Hockey" תמורת 200 מיליון דולר, וב-2012 נמכרה "יומברו" תמורת 225 מיליון דולר. המותג "Cole-Haan" נמכר ב-2013 ברווח משמעותי תמורת כ-570 מיליון דולר.
באפריל 2018 רכשה את הסטארט-אפ הישראלי Invertex בכ-10 מיליון דולר.
ב-2019 נמכרה "Hurley International" ל-"Bluestar Alliance LLC".
חסויות

החברה מעניקה חסויות למועדוני ספורט וספורטאים מובילים רבים ברחבי העולם כולל כריסטיאנו רונאלדו, לברון ג'יימס, ברצלונה וטוטנהאם.
ב-1972 חתם טניסאי הצמרת הרומני איליה נסטסה חוזה חסות ראשון לנעילת נעלי טניס של נייקי. ב-1973, השיאן האמריקאי בריצה למרחקים בינוניים סטיב פריפונטיין היה אתלט המסלול הבכיר הראשון שרץ עם נעלי נייקי. זאת בעידודו של מאמנו מאוניברסיטת אורגון ביל באוורמן. בשנת 1978 החתימה החברה את הטניסאי ג'ון מקנרו על חוזה פרסום, עסקה ראשונה בשורה ארוכה של עסקאות עם ספורטאים נודעים שערכה החברה בשנים שלאחר מכן. במהלך שנות ה-80 החתימה נייקי מספר אתלטים בולטים דוגמת קרל לואיס, ג'קי ג'וינר קרסי וסבסטיאן קו. ההחתמה הבולטת ביותר הייתה של הכדורסלן מייקל ג'ורדן בשנת 1984.
בשנת 2009 חתם שחקן הכדורגל כריסטיאנו רונאלדו, ובשנת 2013 האריך את החוזה בכך שחתם לכל החיים. נוסף על כך נייקי מאמצת מספר גדול של נבחרות לאומיות ועשרות קבוצות בשלל ענפים.
החל משנת 2012 נייקי היא הספונסרית של כל ליגת ה-NFL.
ביוני 2015 חתמה נייקי על עסקת אימוץ ל-8 עונות עם ליגת ה-NBA במסגרתו תהיה החברה המלבישה הרשמית של כל קבוצות הליגה. החוזה, שיכנס לתוקף בעונת 18–2017, יחליף את אדידס, שחתמה על החוזה בעונת 2006. על פי החוזה, סמל החברה יופיע על חולצות השחקנים, הפרסומת המסחרית הראשונה על מדים בתולדות הליגה. לנייקי יש חסויות על קבוצות כדורגל רבות, כגון ברצלונה, פריז סן-ז'רמן, טוטנהאם הוטספר, צ'לסי (כדורגל), אתלטיקו מדריד ואינטר מילאנו, וכן על נבחרות לאומיות כמו נבחרת אנגליה בכדורגל, נבחרת צרפת בכדורגל, נבחרת ברזיל בכדורגל, נבחרת פורטוגל בכדורגל, נבחרת הולנד בכדורגל ועוד.
בדצמבר 2015 הודיעה החברה כי החתימה את לברון ג'יימס על חוזה חסות "לכל החיים". גובה הסכום לא פורט, אך נאמר שזהו חוזה החסות הגדול ביותר שקיבל אי פעם ספורטאי.
חסויות > ביטול חסויות

באוגוסט 2006 ביטלה החברה את ההתקשרות שלה עם האצן ג'סטין גטלין לאחר שהושעה בשל שימוש בחומרים אסורים. באוקטובר 2012 ביטלה החברה את החוזה עם אלוף הטור דה פראנס, לאנס ארמסטרונג מאותה הסיבה. בפברואר 2013 ביטלה החברה את החוזה עם האצן קטוע הרגליים, אוסקר פיסטוריוס, לאחר שהואשם ברצח חברתו. בספטמבר 2014 הפסיקה החברה את ההתקשרות עם שחקן הפוטובול ריי רייס המשחק בקבוצת בולטימור רייבנס שהושעה מליגת ה-NFL לאחר שהשחקן צולם בסרטון וידאו כשהוא מכה את ארוסתו באגרופיו. שבוע לאחר מכן ביטלה החברה חוזה עם שחקן פוטבול נוסף, אדריאן פיטרסון, לאחר שהואשם בהכאת בנו בן ה-4 באמצעות ענף עץ זית.
החברה עמדה לצידם של קובי בראיינט וטייגר וודס ולא ביטלה עימם את החוזים כאשר היו מעורבים בפרשות בגידה בנשותיהם.
ביקורת ציבורית > טענות בנוגע לתנאי עבודה

ביקורת חריפה הוטחה החל בשנת 1997 בנייקי על כך שהתנאים שהיא מספקת לעובדיה במפעלים במדינות כמו הודו, וייטנאם, תאילנד, ואינדונזיה ירודים, במיוחד בהשוואה לאלו של עובדים במערב, וכונו סדנאות יזע. כך, לדוגמה, טוען האתר "החרימו את נייקי" כי שכר העבודה במפעליה בווייטנאם מגיע ל-20 סנט לשעה בלבד ותנאי העבודה, התזונה והרפואה אינם מספקים. אחד המקורות הבולטים למידע וטענות אלו היה "הוועדה הלאומית לעבודה", גוף הפועל בצמוד לאיגודי עובדים בארצות הברית, המתנגדים להעברת מפעלים אל מחוץ למדינה. טענות על ניצול, לכאורה, של עובדים הועלו גם על ידי נעמי קליין ומייקל מור.
בעקבות הביקורות הגוברות, מימנה נייקי מחקר של מלכ"ר עצמאי בשם "גלובל אליינס" לבדיקת הטענות. ממצאי הדו"ח היו קשים והובילו את הנהלת נייקי להודות בפגיעה בעובדים (ר' כתבה), ולהכריז על הקמתו של "מערך שיקום" לפתרון הבעיות.
בשנת 2005, לאחר שנים רבות של הסתרה, חשפה נייקי את שמותיהם ומיקומם של יותר מ-700 מפעלים, והודתה כי בחלקם מתקיימים תנאי העסקה פוגעניים. במאי 2007 פרסמה נייקי דו"ח שלישי ובו הכריזה, בין השאר, על "תוכנית לביטול שעות נוספות עודפות". מבקרי החברה, עם זאת, מטילים ספק בכנות הדוחו"ת וטוענים כי הרטוריקה אינה בהכרח מיתרגמת למעשים.
ביקורת ציבורית > איכות הסביבה וקיימות

בשנת 1994, השיקה נייקי את התוכנית "נייקי גרינד" שבה מייצרים נעלים מחומרים ממוחזרים. בתוכנית, לקוחות תורמים נעליים שחוקות בחנויות הרשת. התרומות נשלחות למתקני המחזור בארצות הברית ובלגיה ושם מייצרים נעלים חדשות.
ביום כדור הארץ 2008, השיקה נייקי פרסומת עם שחקן הכדורסל סטיב נאש שבה הוא נעל נעל אשר יוצרה מפסולת עור בלוי ועור סינתטי מרצפות המפעל.
בשנת 2009, כחלק מהמאבק לשיפור תדמיתה בציבור, נרתמה נייקי למאבק בהרס יער הגשם באמזונאס על ידי הפסקת השימוש בעורות בקר שמקורם בשטחי מרעה שהיו בעבר יערות גשם. השינוי במדיניות אירע בעקבות דו"ח חמור של ארגון גרינפיס על היקף הכריתה באמזונאס, שהצביע על גידול הבקר כגורם המרכזי. נייקי התחייבה כי בתוך שנה תפותח ותופעל מערכת שתוודא שהעור המיובא מברזיל גדל מחוץ לשטחי יער האמזונס הכרותים.
בשנת 2016, נייקי החלה להשתמש בחומרי צביעה ללא מים כדי שיוכלו לעזור להפחית את השימוש במים במפעלים שלהם בדרום מזרח אסיה.
בשנת 2019, נייקי השיקה תוכנית בשם "מעבר לאפס" במאמץ להשיג צמצום מלא של בזבוז ופחמן בשרשרת האספקה ובמשך חיי המוצר של הארגון. הקולקציה מכילה לפחות 60% חומרים אורגניים וממוחזרים במחלקות גברים ונשים וכוללת כותנה מתוצרת בת קיימא.
בשנת 2021, נייקי הודיעה שהם עובדים עם חברת "ניו-לייט טכנולוגיות" כדי למצוא חומרים ידידותיים יותר לסביבה לנעלי הספורט שלהם.
ביקורת ציבורית > עבודת ילדים

במהלך שנות ה-90 התמודדה החברה עם ביקורת קשה על השימוש שנעשה בעבודת ילדים במפעלים שמייצרים עבור החברה כדורי רגל בקמבודיה ובפקיסטן. אף על פי שהחברה עשתה צעדים לצמצם את התופעה היא המשיכה לחתום על חוזים עם מפעלים הנמצאים באזורים שבהם קשה לאכוף את התקנות ולהבטיח שלא נעשה שימוש בעבודת ילדים. בשנת 2001 שודר ב-BBC סרט דוקומנטרי שחשף את התנאים הקשים שבהם מועסקים ילדים במפעלים בקמבודיה. הסרט התמקד בשש ילדות שהוכרחו לעבוד שבעה ימים בשבוע, 16 שעות ביום.
ביקורת ציבורית > שביתת עובדי ייצור

באפריל 2014 התקיימה שביתה של פועלים במפעלי חברת ין יון (Yue Yuen) בעיר דונגואן שבסין, מפעלים המייצרים נעליים עבור נייקי ואדידס. הפועלים השובתים דרשו להעלות את שכרם ב-30% ולקבל תנאים טובים יותר. על פי הערכות השתתפו בשביתה כ-30,000 פועלים. השביתה נמשכה מספר ימים ושיבשה את ייצור הנעליים הסדיר.
במרץ 2018 הודיע נשיא החברה על התפטרותו המיידית על רקע הביקורת הציבורית נגד נייקי בנושאי תנאי העבודה ואיכות הסביבה.
ראו גם

נייקי מאג
לקריאה נוספת

פיל נייט, נעליים גדולות, זיכרונותיו של האיש שהקים את Nike, תרגמה מאנגלית: עידית שורר, ידיעות ספרים, 2017.